U-I-19/98
Natisni
Opravilna št.:
U-I-19/98
Datum odločitve:
2. 4. 1998
Objavljeno:
OdlUS VII, 63
ECLI:
ECLI:SI:USRS:1998:U.I.19.98
Akt:
Sklep Občinskega sveta Občine Piran št. 108-2/95-97 z dne 29. 5. 1997
Izrek:
Pobuda za oceno ustavnosti in zakonitosti Sklepa Občinskega sveta Občine Piran se zavrže.
Evidenčni stavek:
Zakon o lokalni samoupravi in Statut Občine Piran določata, da je Občinski svet pristojen imenovati in razrešiti člane nadzornega odbora. Akt, s katerim občinski svet v konkretnem primeru izvrši pristojnost, ki mu je z navedenima predpisoma dana, je posamičen pravni akt, ker se nanaša na določene osebe in na konkretno razmerje. Zato ga Ustavno sodišče v postopku ustavnosti ali zakonitosti predpisa ni pristojno presojati.
Geslo:
Nepristojnost ustavnega sodišča za oceno posamičnih aktov.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Boris Fllij, Portorož
Datum vloge:
19. 1. 1998
Vrsta odločitve:
sklep
Vrsta rešitve:
zavrženje
Dokument:
US18862
Dokument v PDF obliki:
U-I-19-98.pdf
115 KB
Prenesite datoteko
U-I-19/98
2.4.1998
S K L E P
Ustavno sodišče je v postopku za preizkus pobude dr. Borisa FIllija iz Portoroža na seji dne 2. aprila 1998
s k l e n i l o:
Pobuda dr. Borisa Fillija za oceno ustavnosti in zakonitosti Sklepa Občinskega sveta Občine Piran št. 108-2/95-97 z dne 29.5.1997 se zavrže.
O b r a z l o ž i t e v
1. Pobudnik je dne 16.1.1998 vložil pobudo za začetek postopka za oceno ustavnosti in zakonitosti akta, citiranega v izreku tega sklepa, s katerim je Občinski svet Občine Piran razrešil člane Nadzornega odbora Občine Piran. Predsednik tega odbora naj bi bil dne 7.5.1997 odstopil s funkcije, Občinski svet pa na podlagi tega sprejel sklep o razrešitvi celega Nadzornega odbora. Pobudnik meni, da predstavlja akt o izvolitvi nadzornega odbora splošni akt za izvrševanje javnih pooblastil. Zakon o lokalni samoupravi in Statut občine naj bi vnaprej dajala pooblastila določeni skupini ljudi - članom nadzornega odbora z dnem njihove izvolitve. Člani nadzornega odbora naj bi ta pooblastila pridobili za vse volilno obdobje štirih let kot svojo originarno pravico. Občinski svet naj bi bil z razrešitvijo Nadzornega odbora to pravico odvzel tudi pobudniku kot članu Nadzornega odbora. Izpodbijani akt naj bi bil v nasprotju s tretjim odstavkom 15. člena in 44. členom Ustave.
2. Po določbi desete alinee drugega odstavka 29. člena Zakona o lokalni samoupravi (Uradni list RS, št. 72/93, 14/95, 26/97, 70/97 in 10/98 - v nadaljevanju: ZLS) v okviru svojih pristojnosti občinski svet imenuje in razrešuje člane nadzornega odbora. Vsebinsko enako je opredeljena ta pristojnost Občinskega sveta tudi v drugem odstavku 19. člena Statuta Občine Piran (Uradne objave, št. 8/95), katerega kopijo je predložil pobudnik. Tako ZLS kot Statut sta splošna akta, ki sta pod določenimi pogoji lahko predmet presoje v postopku za oceno ustavnosti oziroma zakonitosti predpisa. Akt, s katerim občinski svet v konkretnem primeru izvrši pristojnost, ki mu je z navedenima predpisoma dana, pa se nanaša na določene osebe in na konkretno razmerje - razrešitev določenih članov nadzornega odbora - samo to je njegova vsebina. Torej je ta akt posamičen pravni akt, ki se nanaša na konkretno razmerje. Ustavno sodišče pa v postopku ustavnosti ali zakonitosti predpisa glede na določbe 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) ni pristojno ocenjevati posamičnih pravnih aktov. Zato je bilo treba pobudo zavreči.
3. Ustavno sodišče je ta sklep izdalo na podlagi 25. člena ZUstS v sestavi: predsednik dr. Lovro Šturm ter sodnica in sodniki dr. Peter Jambrek, dr. Tone Jerovšek, mag. Matevž Krivic, Franc Testen, dr. Lojze Ude, dr. Dragica Wedam - Lukić in dr. Boštjan M. Zupančič. Sklep je sprejelo soglasno.
P r e d s e d n i k :
dr. Lovro Šturm